František Mikloško

RNDr. František Mikloško (* 2. jún 1947, Nitra) je slovenský politik, bývalý predseda SNR a dlhoročný poslanec Národnej rady Slovenskej republiky, mladší brat Jozefa Mikloška. V prezidentskej voľbe v roku 2019 kandidoval do funkcie prezidenta Slovenskej republiky (SR).

 Životopis 
František Mikloško sa narodil v Nitre, kde v roku 1966 ukončil Strednú priemyselnú školu stavebnú.

V roku 1971 ukončil štúdium matematiky na Prírodovedeckej fakulte UK v Bratislave.František Mikloško. In:  V rokoch 1971 až 1983 pracoval v Ústave technickej kybernetiky SAV v oblasti numerickej matematiky. V rokoch 19831989 pracoval ako robotník. Pred rokom 1989 bol disident, aktivista takzvanej Tajnej cirkvi. Mikloško pracoval medzi vysokoškolskou mládežou a podieľal sa na tvorbe samizdatov. Patril k organizátorom tzv. Bratislavského Veľkého piatku, významnej pokojnej verejnej manifestácie veriacich za náboženskú a občiansku slobodu v roku 1988, známej aj pod názvom Sviečková manifestácia, ktorá bola predohrou Nežnej revolúcie.

 Politická kariéra po roku 1989 
František Mikloško sa v novembri 1989 stal členom Koordinačného výboru Verejnosti proti násiliu. V roku 1992 sa stal členom Kresťanskodemokratického hnutia. Od roku 1990 bol poslancom Slovenskej národnej rady a Národnej rady Slovenskej republiky. V rokoch 19901992 pôsobil vo funkcii predsedu SNR.

V roku 2004 kandidoval v prezidentských voľbách. V prvom kole získal 129 414 hlasov (6,51%), čím sa umiestnil na piatom mieste z dvanástich kandidátov. Ďalej pôsobil ako poslanec NR SR. Bol členom výboru NR SR pre ľudské práva, národnosti a postavenie žien. V slovenskom parlamente pôsobil ako jediný nepretržite od 1. marca 1990 až do júla 2010.

21. februára 2008 oznámil Mikloško, spoločne s Vladimírom Palkom, Rudolfom Bauerom a Pavlom Minárikom odchod z KDH. Založili novú politickú stranu Konzervatívni demokrati Slovenska.

Dňa 29. júla 2008 ohlásil František Mikloško svoju opätovnú kandidatúru na prezidenta za KDS. V prvom kole 21. marca 2009 získal 101 573 (5,42 %), skončil na treťom mieste, do druhého kola sa nedostal.

Vo voľbách do Európskeho parlamentu v roku 2014 kandidoval na treťom mieste za koalíciu strán NOVA, KDS a OKS na poslanca Európskeho parlamentu.

 Prezidentské voľby 2019 
Mikloško oznámil 7. júna 2018 tretiu kandidatúru na prezidenta ako nezávislý kandidát. V jeho volebnom programe deklaruje desať priorít. Jedným z hlavných motívov je slušnosť, čím nadväzuje sa hlási k odkazu hnutia Za slušné Slovensko. Chce ako prezident fungovať v súlade s Ústavou SR, chce ľudí spájať v duchu slušnosti a spravodlivosti a navodzovať diskusie na rôzne témy.

Ohľadom zahraničnopolitickej orientácie chcel Mikloško reprezentovať príslušnosť Slovenska k Západu, taktiež podporoval euroatlantické ukotvenie Slovenska v EÚ a NATO a aktualizovanú Bezpečnostnú stratégiu SR vo forme, v akej ju Ministerstvo zahraničných vecí a európskych záležitostí SR pripravilo v roku 2017. V bezpečnostnej politike chcel presadzovať dôsledné odlíšenie legálnej a ilegálnej migrácie. Z dejín Slovenske si bral inšpiráciu z demokratickej a kresťanskej tradície. Je veriacim kresťanom, zároveň však odmietal spájanie sa kresťanstva s nacionalizmom. Postupne ho v kandidatúre podporili politické strany OKS a KDH. Podporu mu vyjadrili aj Ján Figeľ, Milan Majerský, Anna Záborská a Marek Krajčí (predstavitelia KDH, OĽaNO a Kresťanskej únie) na spoločnej tlačovej konferencií. Podporilo ho aj Fórum kresťanských inštitúcií, ktoré združuje takmer 60 organizácií. Mikloško získal v prvom kole volieb 122 916 hlasov (5,72 %), čo znamenalo piate miesto. Do druhého kola nepostúpil.

 Opätovne poslancom NR SR 
V máji 2023 avizoval, že bude v septembrových voľbách do NR SR kandidovať za KDH ako nezávislý kandidát. Vo voľbách získal 31 629 hlasov a stal sa poslancom.

 Osobný život 
Mikloško je ženatý, oženil sa 6. júla 2007 ako šesťdesiatročný. Jeho manželka Jana (za slobodna Sasínová) pochádza z Moravy a je od neho mladšia o 20 rokov.

 Literárna tvorba 






 Ocenenia 
 2002: Cena Dominika Tatarku za rok 2001 za knihu Zločiny komunizmu na Slovensku 1945:1989 (spolueditor)
 2020: Rad Ľudovíta Štúra I. triedy – vyznamenanie udelené prezidentkou 2. januára 2020 pri príležitosti 27. výročia vzniku Slovenska

 Referencie 

 Literatúra 



 Iné projekty 

 Externé odkazy 
 frantisekmiklosko.sk – predvolebný web ku kandidatúre na prezidenta (archív)
 František Mikloško na webe Národnej rady SR

 Spravodajstvo týkajúce sa Františka Mikloška na portáli Teraz.sk TASR
 Spravodajstvo týkajúce sa Františka Mikloška na portáli agentúry SITA

Kategória:Slovenskí matematici
Kategória:Slovenskí politici
Kategória:Disidenti v komunistickom Česko-Slovensku
Kategória:Slovenskí politickí väzni
Kategória:Slovenskí občianski aktivisti
Kategória:Politici VPN
Kategória:Politici KDH
Kategória:Politici SDK
Kategória:Politici KDS
Kategória:Kandidáti na prezidenta Slovenskej republiky (2004)
Kategória:Kandidáti na prezidenta Slovenskej republiky (2009)
Kategória:Kandidáti na prezidenta Slovenskej republiky (2019)
Kategória:Poslanci SNR
Kategória:Poslanci NR SR (1992 – 1994)
Kategória:Poslanci NR SR (1994 – 1998)
Kategória:Poslanci NR SR (1998 – 2002)
Kategória:Poslanci NR SR (2002 – 2006)
Kategória:Poslanci NR SR (2006 – 2010)
Kategória:Predsedovia SNR
Kategória:Pracovníci Slovenskej akadémie vied
Kategória:Osobnosti Nežnej revolúcie
Kategória:Laureáti Ceny Dominika Tatarku
Kategória:Držitelia Radu Ľudovíta Štúra I. triedy
Kategória:Absolventi Prírodovedeckej fakulty Univerzity Komenského
Kategória:Súrodenci v politike
Kategória:Osobnosti z Nitry
Kategória:Držitelia čestných doktorátov Trnavskej univerzity v Trnave